REZOLUTË
PËR VLERËSIMIN E VEPRIMTARISË SË KOMISIONIT QENDROR 
TË ZGJEDHJEVE PËR VITIN 2021

Kuvendi i Shqipërisë,
Duke njohur përgjegjësinë e Komisionit Qendror të Zgjedhjeve për organizimin dhe administrimin e zgjedhjeve dhe referendumeve, mbikëqyrjen e veprimtarive të administratës zgjedhore, monitorimin e veprimtarisë së subjekteve zgjedhore, institucioneve shtetërore dhe të medies në raport me zgjedhjet, si dhe zgjidhjen në rrugë administrative të kërkesave ose ankesave që kanë lidhje me procesin zgjedhor;
Duke vlerësuar pozitivisht veprimtarinë përgatitore të KQZ-së në drejtim të miratimit të rregulloreve bazë, nisjen e një fushate për edukimin e zgjedhësve, trajnimin e stafit të qendrave të votimit, si dhe përmbushjen e detyrimeve që lidhen me identifikimin elektronik të zgjedhësve;
Duke konstatuar se KQZ-ja rriti transparencën institucionale, rriti sasinë dhe cilësinë e informacionit të përcjellë te publiku nëpërmjet përdorimit të të gjitha mjeteve dhe formave të komunikimit në mediet sociale dhe ato tradicionale, 
 Vlerëson veprimtarinë e KQZ-së gjatë vitit 2021, në drejtim të:
 Implementimit për herë të parë të identifikimit elektronik të votuesve dhe nënshkrimit elektronik në ditën e zgjedhjeve nëpërmjet pajisjes elektronike për identifikimin e votuesve dhe nënshkrimin elektronik, si dhe videomonitorimin e qendrave të votimit.
 Zhvillimit me sukses për herë të parë të projektit pilot të votimit dhe numërimit elektronik.
 Miratimit të një sërë udhëzimesh dhe vendimesh në përmbushje të detyrimeve ligjore për organizimin dhe drejtimin e zgjedhjeve të datës 25 prill 2021.
 Ndërtimit të faqes së re zyrtare online me një strukturë interaktive në raport me informacionin e nevojshëm dhe të detyrueshëm për zgjedhësit, subjektet politike dhe palët e interesuara.
 Ngritjes së një ndërfaqeje (portal) online nëpërmjet së cilës të gjitha institucionet shtetërore raportonin aktivitetet e tyre duke përcaktuar datën, orën, vendin dhe aktivitetin, në zbatim të detyrave që i ngarkon Kodi i ri Zgjedhor.
 Rritjes së transparencës në procesin përgatitor dhe administrues të zgjedhjeve.
 Realizimit të procesit të këqyrjes paszgjedhore dhe vendosjes së sanksioneve pas problematikave të evidentuara.
 Realizimit të disa moduleve në faqen zyrtare online, që shërbejnë për transparencën e procesit zgjedhor në lidhje me formularët e dekriminalizimit, raportimin financiar të partive, denoncimet dhe kallëzimet.
 Auditimit të kryer për raportimin financiar për fushatën zgjedhore të partive politike pjesëmarrëse në zgjedhje dhe kandidatëve të propozuar nga zgjedhësit.
 Trajtimit me efektivitet të një numri të konsiderueshëm ankimesh administrative, me një proces shqyrtimi administrativ të shpejtë dhe transparent.
Kuvendi rekomandon që KQZ-ja për vitin 2022 të përmirësojë punën, në këto drejtime:
1. Të rishikohen proceset e punës dhe aktet nënligjore për eliminimin e problematikave të identifikuara përgjatë procesit të administrimit zgjedhor nga Komisionet e Qendrave të Votimit.
2. Të kërkojë nga subjektet zgjedhore publikimin e të ardhurave dhe shpenzimeve të tyre të fushatës para ditës së zgjedhjeve, në mënyrë që të rritet përgjegjësia e partive politike, transparenca e përgjithshme e procesit zgjedhor, si dhe mundësia e votuesve për të bërë një zgjedhje të informuar, bazuar në njohjen e burimeve të financimeve të fushatave.
3. Të merren masat për eliminimin e problematikave të përsëritura, në lidhje me administrimin e fondeve nga KZAZ-të.
4. Të paraqiten në Kuvend raportet e auditimit për raportimin financiar vjetor të partive politike dhe për financimin e partive politike për fushatat zgjedhore.
 	5. Të miratohen aktet nënligjore në zbatim të përcaktimeve të Kodit Zgjedhor për të mundësuar votimin e shtetasve shqiptarë me banim jashtë vendit. 
6. Aktet e miratuara nga Rregullatori dhe Komisioni i Ankimimeve dhe Sanksioneve, të pasqyrohen në faqen zyrtare online, sipas përcaktimeve në Rregulloren e Mbledhjeve të Komisionit Rregullator dhe Rregulloren për Mënyrën e Funksionimit dhe Zhvillimit të Seancave të Komisionit të Ankimimeve dhe Sanksioneve.
7. Të bashkëpunojë me Komisionin e Posaçëm të Reformës Zgjedhore në Kuvend duke kontribuar me propozime për ndryshime në legjislacionin zgjedhor, duke përfshirë por pa u kufizuar në monitorimin e medieve sociale online, nisur nga fakti se subjektet zgjedhore shpenzojnë shuma të mëdha parash për fushatë në këto medie, organizimin dhe funksionimin e komisioneve të niveleve të ulëta, shqyrtimin e ankimeve dhe denoncimeve zgjedhore, përdorimin e teknologjisë në zgjedhje, etj.
8. Të zhvillohet një fushatë edukuese gjithëpërfshirëse dhe e përshtatur sipas kategorive të ndryshme të votuesve për të shmangur zhvlerësimin e fletëve të votimit dhe për të rritur besimin në procesin zgjedhor.
9. Të kontribuojë në ruajtjen e garancive ligjore që lidhen me mbrojtjen dhe respektimin e të drejtave të njeriut. Të shtohen parashikime të detajuara në aktet nënligjore për krijimin e lehtësive për votimin e personave me aftësi ndryshe në qendrat e votimit.
10.	Të marrë masa lidhur me garantimin e fshehtësisë së votës, veçanërisht për votuesit e moshës së tretë dhe me aftësi të kufizuara, përfshirë edhe rastet kur votimi kryhet në mënyrë elektronike.
11.	Të ketë një bashkëpunim të shtuar me institucionet e tjera në shkëmbimin e opinioneve për problematikat e hasura gjatë zbatimit të akteve nënligjore të miratuara në kuadër të reformës zgjedhore. 

